અહીં આવ્યા ત્યારે પહેલો પરિચય જ વ્યાસભાઈનો થયો. વ્યાસભાઈ જાતે ચુસ્ત બ્રાહ્મણ. પૂજાપાઠ બધુંય કરે છતાં જરાયે એમ ન લાગવા દે કે બાજુમાં કોઈ જુદી કોમનો માણસ વસે છે. એમના મનમાં નાતજાતના તાણાવાણા જરાયે નહીં. એમના પરિવારના સભ્યો પણ સાલસ અને મળતાવડા. કંઈક અંશે વ્યાસભાઈએ જ મનમાં ભરાયેલી પેલી લઘુતાગ્રંથિ દૂર કરી હતી. ભારતી અને વિનોદ તો એમનાં બાળકો સાથે એટલાં ભળી ગયાં હતાં કે મકાન લેતી વખતે જ ચિંતાઓ થતી હતી તેના પર શરમ આવવા માંડી હતી છતાં ભારતીનો પ્રસંગ આવ્યો ત્યારે ન જાણે પેલો ભય છાનોમાનો મનની અંદર ઘૂસી આવ્યો. લગ્ન નક્કી કર્યા ત્યારે કાંતા સાથે આ અંગે ચર્ચા તો કરી જ હતી. કાંતાએ તો કહેલું જ.